Nädala vandenõuteooriad, valeinfo ja koroonamüüdid – Propastop
12.04.2020
Propastop annab lühiülevaate Eesti meedias lõppeval nädalal  avaldatud artiklitest, mis puudutavad blogi temaatikat – vandenõuteooriaid, valeinfot, kuulujutte ja infosõda.
Propastop kirjutas nädala alguses portaali Telegram poolt levitatavast eestikeelsest videost, mis kubiseb valedest. Martin Laine avaldas paar päeva hiljem Delfis sellest videost põhjalikuma analüüsi. Käsitletakse ka teist Eesti vandenõuteoreetikute kogukonda nimega Vanglaplaneet.
Taavi Minniku loos Delfi Fortes kommenteerib levinumaid koroonakuulujutte viroloog Irja Lutsar. Erineva põhjalikkusega vastuse saavad allolevad küsimused:
– Kas viiruse vastu kaitseb vanast T-särgist tehtud mask? Segadus maskide ümber oli möödunud nädala üks märksõnu meedias.
– Kas viiruse vastu aitab suure koguse C-vitamiini tarvitamine? Selle levinud valearvamuse kohta tasub lugeda ka Postimehe Faktikontrolli blogi 1. aprilli postitust.
– Kas saabuv suvi tapab covid-19 viirused?
– Kas sääsed levitavad koroonaviirust?
– Kas erimeetmed, koduspüsimine ja karantiin on asjatu paanikakülvamine?
Õnneks ei pöörle Eesti meedia üksnes koroona ümber. Evelyn Kaldoja kirjutas Postimehes loo sellest, kuidas Putini režiim ei lase koroonakriisi raisku, vaid kasutab  seda NATO mustamiseks.
Pildid. Mees Qanoni särgiga augustis 2019 USAs. Foto Marc Nozell / Flickr / CC.